Chantelle Barnard se 'moordenaar' jare later wéér vas | Maroela Media
Jurgen Vandekeere is byna 'n dekade later terug agter tralies.
Die man wat amper 'n dekade gelede aangekla is van die moord op Chantelle Barnard (20), is terug agter tralies nadat hy die polisie jare lank ontduik het.
Jurgen Vandekeere is in 2011, kort ná die moord op Barnard, in hegtenis geneem. Hy is daarvan beskuldig dat hy die jong vrou op 1 April in sy huis op 'n hoewe buite Benoni verkrag en vermoor het. Nadat sy verkrag is, is Chantelle keelaf gesny en toe gebad.
Haar ma, Suzette, het die aand van haar moord op haar naakte liggaam op die slaapkamer se vloer afgekom.
Vandekeere se pa was die opsigter van 'n woonstel op 'n hoewe in Doreenweg, waar Chantelle saam met haar ma, broer en mansvriend gewoon het. Maroela Media het verneem dit was sy pa wat hom eindelik Woensdag aan die polisie oorhandig het.
Vandekeere is destyds op die toneel in hegtenis geneem en later in die Benoni-streekhof borgtog geweier. Hy was ongeveer twee maande in aanhouding, waarna hy die hooggeregshof gevra het om borgtog. Sy aansoek is toegestaan. Hy moes op 9 September 2013 weer in die hof verskyn, maar het nooit opgedaag nie en is sedertdien soek.
Kapt. Mavela Masondo, Gautengse polisiewoordvoerder, het bevestig dat Vandekeere hom Woensdag by die Benoni-polisiestasie oorgegee het.
"Die verdagte verskyn vandag in die Pretoriase hooggeregshof vir die moord," het Masondo gesê.
Chantelle sou vanjaar 30 geword het. Haar ma het vroeg Donderdag versigtig optimisties gereageer toe nuus oor Vandekeere se inhegtenisneming aanvanklik rugbaar geword het. Dit was voor die polisie die inhegtenisneming amptelik bevestig het.
"Jy sal hoor ek klink nie te opgewonde nie, dit klink net té onmoontlik," het sy gesê.
Suzette het self nooit opgehou soek na Vandekeere nie en het deurlopend met die polisie opgevolg oor hoe die soektog na haar geliefde dogter se vermeende moordenaar vorder. Sy het vroeër vandag gesê sy sal oorstelp wees van vreugde as Vandekeere wél aangekeer is.
Chantelle Barnard In die nuus Jurgen Vandekeere moorde
Dis wonderlike nuus! Mag die ouers nou berusting vind, want dit is maar 'n hartseer geval. Sterkte.
Die moord het my baie gepla toe ek Chantelle se ma die eerste keer op tv gesien praat het oor die voorval, ek het selfs daarna die verdagte se foto op FB gesirkuleer. Baie goeie nuus dat hy gearresteer is. Maroela Media hou ons asseblief op hoogte van die saak se vordering.
Die opskrif en woordspeling in die berig is misleidend. ´´Moordenaar' gee homself oor … ' sou meer gepas gewees het; die opskrif skep die indruk dat hy vasgetrek is; hy het homself egter gaan oorgee. Hy is dus ook nie aangekeer nie want iemand wat homself oorgee hoef nie aangekeer te word nie, hy gee homself dan oor. Dus kan ons ongelukkig nie die pluimpie in die hoed van die polisie plaas nie, maar dankie wel aan sy pa wat hom aan die polisie oorhandig het (weet ook nie mooi of hy homself dus oorgegee soos op een plek in die… Lees meer »
Die wet behoort gewysig te word dat igv n aanklag vir ernstige misdrywe (ou skedule 6 misdrywe) geen borg toegestaan kan word nie. Dit gebeur nou te dikwels dat n persoon wat uit is op borg vir n ernstige misdaad of weer n misdaad pleeg of net verdwyn
Gaan hy wéér borgtog kry? Die regsbeginsels van die Suid-Afrikaanse regstelsel is tans nie altyd suiwer nie.